EARTH ถูกจับ”ฟอร์ซเซล”อ่วม! ปิดตลาดเช้าฟลอร์ค้างไม่เขยื้อน
ผู้สื่อข่าวรายงานว่า ราคาหุ้นบริษัท เอ็นเนอร์ยี่ เอิร์ธ …
12 พ.ค. 2560

ผู้สื่อข่าวรายงานว่า ราคาหุ้นบริษัท เอ็นเนอร์ยี่ เอิร์ธ จำกัด (มหาชน) หรือ EARTH ล่าสุด ปิดตลาดภาคเช้าอยู่ที่ 1.98 บาท ลบ 0.84 บาท หรือ 29.79% สูงสุดที่ 1.98 บาท ต่ำสุดที่ 1.98 บาท มูลค่าซื้อขายที่ 326.22 ล้านบาท ซึ่งราคาดังกล่าวถือเป็นราคาที่ระดับ Floor หรือติดลบ 30% จากราคาปิดวันก่อนหน้า (11 พ.ค.)

โดย แหล่งข่าวรายหนึ่งจากวงการบริษัทหลักทรัพย์ เปิดเผยกับ “ข่าวหุ้นออนไลน์” ว่า ราคาหุ้น EARTH ปรับตัวลงจนติดฟลอร์ 2 วันต่อเนื่อง สาเหตุมาจากความกังวลเรื่องผลประกอบการไตรมาส 1/60 ที่อาจมีผลขาดทุนสุทธิ อีกทั้งยังถูกแรงเทขายอย่างหนักจากการถูกบังคับขายเมื่อราคาหุ้นปรับตัวลงแรง (Forced Sell)
ซึ่งเบื้องต้น มีการคาดการณ์ว่าสาเหตุเกิดจากการที่ผู้ถือหุ้นใหญ่บางรายได้นำหุ้น EARTH ไปเป็นหลักทรัพย์ค้ำประกันประกอบการทำสัญญาขอเงินกู้ ขณะที่ก่อนหน้านี้มีกระแสข่าวเกี่ยวกับผลการดำเนินงานของบริษัทอาจประสบผลขาดทุนสุทธิในงวดไตรมาส 1/60 ส่งผลให้ราคาหุ้นปรับตัวลงมา 5 วันทำการติดต่อกัน ซึ่งส่งผลให้เจ้าหนี้มีความจำเป็นต้องดำเนินการบังคับขายหุ้นในส่วนที่เป็นหลักประกันออกมา
นอกจากนี้ การเคลื่อนไหวของราคาหุ้นในช่วงที่ผ่านมา โดยเฉพาะในส่วนของวันนี้ที่ราคาปรับตัวลงไปที่ระดับฟลอร์ มีแนวโน้มว่าเป็นผลจากแรงเทขายจากพอร์ทที่มีจำนวนหุ้นมาก และมีลักษณะของการตั้งขายที่ทุกราคา
อนึ่งราคาหุ้น EARTH ปรับตัวลงมา 5 วันต่อเนื่อง คิดเป็นการปรับตัวลงทั้งสิ้น 2.38 บาท หรือ 54.58% นับตั้งแต่ราคาหุ้นอยู่ที่ระดับ 4.36 บาท เมื่อวันที่ 4 พ.ค.60